S-252/2008

Mál þetta, sem var dómtekið í dag, höfðaði sýslumaðurinn á Akureyri hér fyrir dómi 15. september s.l. með ákæru á hendur X;

„fyrir eftirtalin hegningar- og umferðarlagabrot framin á Akureyri, aðfaranótt fimmtudagsins 1. maí 2008.

A.

Þjófnaður.

1.(024-2008-2962)

Að hafa stolið verkfæratösku og þremur geisladiskum úr bifreiðinni EJ-011, þar sem hún stóð við Víðivelli [...] og að hafa stolið veski með greiðslukortum, persónuskilríkjum og fleirum smáhlutum úr bifreiðinni VT-573, sem stóð á sama stað.

2. (024-2008-2963)

Að hafa í þjófnaðarskyni brotið upp bakdyr á Minjasafni Akureyrar að Aðalstræti 58, en horfið af vettvangi þar sem þjófavarnarkerfi hússins fór í gang.

3. (024-2008-2964 & 024-2008-2961)

Að hafa farið inn í fimm bifreiðar meðal annars bifreiðarnar OJ-134 og YN-524, en allar þessar bifreiðar stóðu við Aðalstræti og Hafnarstræti og stolið úr þeim GPS tæki, Leathermans hníf í hulstri og ótiltekinni fjárhæð í peningum.

B (024-2008-2963)

Nytjastuldur & ölvunarakstur.

Að hafa í heimildarleysi og undir áhrifum áfengis (1,06‰) tekið bifreiðina VT-573 og ekið henni frá heimili eiganda hennar, Víðivöllum [...] og þangað sem lögreglan síðan fann hana austan Naustabrautar sunnan við Krókseyrarnöf.

Brot ákærða samkvæmt A kafla ákærunnar teljast varða við 1. mgr. 244. gr. almennra hegningarlaga nr. 19, 1940, en liður 2 í A kafla, sbr. 1innig 20. gr. sömu laga.

Brot ákærða samkvæmt B kafla ákærunnar teljast varða við 1. mgr. 259. gr. almennra hegningarlaga nr. 19, 1940, sbr. lög nr. 20, 1956 og 1. mgr., sbr. 2. mgr. 45. gr., sbr. 1. mgr. 100. gr. umferðarlaga nr. 50, 1987, sbr. lög nr. 48, 1997.“

Ákæruvaldið krefst þess að ákærði verði dæmdur til refsingar og sviptur ökurétti.

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm er nægilega sannað að hann hafi framið þá háttsemi sem honum er gefin að sök í ákæru og þar er rétt heimfærð til laga. Verður lagður dómur á málið án frekari sönnunarfærslu með heimild í 125. gr. laga nr. 19, 1991.

Ákærði hefur ekki sætt refsingum. Refsing hans ákveðst fangelsi í 2 mánuði, sem rétt er að skilorðsbinda eins og nánar greinir í dómsorði og 100.000 krónur í sekt til ríkissjóðs og komi fangelsi í átta daga í stað sektarinnar verði hún ekki greidd innan fjögurra vikna frá birtingu þessa dóms að telja. Þá verður ákærði sviptur ökurétti í 8 mánuði frá birtingu dómsins að telja, sbr. 1. mgr. 102. gr. laga nr. 50, 1987, sbr. 18. gr. laga nr. 66, 2006. Dæma ber ákærða til að greiða sakarkostnað, sem samkvæmt yfirliti nemur 38.208 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í tvo mánuði og greiði 100.000 krónur í sekt til ríkissjóðs. Fresta skal fullnustu fangelsisrefsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Fangelsi í átta daga komi í stað sektarinnar verði hún ekki greidd innan fjögurra vikna frá birtingu þessa dóms að telja.

Ákærði er sviptur ökurétti í átta mánuði frá birtingu dómsins að telja.

Ákærði greiði 38.208 krónur í sakarkostnað.